**Αθήνα:** 11.09.2025

**Αρ. Πρωτ.:** 1120

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Εκλογή Ι. Βαρδακαστάνη στην θέση του Προέδρου της Μικτής Συμβουλευτικής Επιτροπής της Κοινωνίας των Πολιτών Ευρωπαϊκής Ένωσης - Τουρκίας**

Ο πρόεδρος της ΕΣΑμεΑ Ι. Βαρδακαστάνης, μέλος της [Ευρωπαϊκής Οικονομικής και Κοινωνικής Επιτροπής](https://www.eesc.europa.eu/en) - Μέλος της Ομάδας III, εξελέγη στις 10 Σεπτεμβρίου 2025 για τα επόμενα 2,5 έτη Πρόεδρος στη [Μικτή Συμβουλευτική Επιτροπή](https://www.eesc.europa.eu/en/sections-other-bodies/other/eu-turkiye-joint-consultative-committee) (EU-Türkiye Joint Consultative Committee) της Κοινωνίας των Πολιτών Ευρωπαϊκής Ένωσης - Τουρκίας.

Μέσα από αυτή την πολύ σημαντική θέση δεσμεύεται να προωθήσει την ανάπτυξη των σχέσεων με τις Οργανώσεις των Εργοδοτών, τα Συνδικάτα, και τις άλλες Οργανώσεις της Κοινωνίας των Πολιτών στην Τουρκία, πάντα στο πλαίσιο των ενταξιακών διαπραγματεύσεων της Τουρκίας στην Ευρωπαϊκή Ένωση.

Η Μικτή Συμβουλευτική Επιτροπή (ΜΣΕ) «ΕΕ-Τουρκία» συστάθηκε το 1995 και η εντολή της προέρχεται από τη Συμφωνία σύνδεσης ΕΕ-Τουρκίας. Συγκροτείται από μέλη της ΕΟΚΕ και μέλη οργανώσεων της κοινωνίας πολιτών (κοινωνικούς εταίρους και άλλες οργανώσεις της κοινωνίας πολιτών) στην Τουρκία.

Κύριος σκοπός της είναι να παρακολουθεί την πορεία της Τουρκίας προς την ΕΕ και να υιοθετεί συστάσεις προς την κυβέρνηση της Τουρκίας και τα όργανα της ΕΕ. Ρόλος της ΜΣΕ είναι να δώσει επίσης τη δυνατότητα στους εκπροσώπους των τουρκικών οργανώσεων της κοινωνίας πολιτών να γνωρίσουν από κοντά τη διαδικασία διαβούλευσης στην ΕΕ, καθώς και στους εκπροσώπους της ΕΕ να εξοικειωθούν με τις κοινωνικές δομές και τον οικονομικό και κοινωνικό αντίκτυπο των μεταρρυθμίσεων στην Τουρκία.

Η ΜΣΕ ασχολείται με ένα ευρύ φάσμα θεμάτων, συμπεριλαμβανομένης της συνεργασίας μεταξύ της Τουρκίας και της ΕΕ σε διάφορους τομείς όπως η μετανάστευση, η ενέργεια, οι μικρομεσαίες επιχειρήσεις και η επαγγελματική κατάρτιση. Στα πρόσφατα θέματα των συνεδριάσεων της ΜΣΕ περιλαμβάνεται η ενίσχυση και ο εκσυγχρονισμός της τελωνειακής ένωσης ΕΕ-Τουρκίας, οι περιφερειακές ανισότητες στην Τουρκία, η ένταξη των ατόμων με αναπηρία στην κοινωνία, οι γυναίκες και η απασχόληση, καθώς και τα συνδικαλιστικά δικαιώματα.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |